Læger uden Grænser er en international, ikke-statslig humanitær nødhjælpsorganisation, som blev dannet i 1971 i Paris af en gruppe franske læger og journalister, som tidligere havde arbejdet for Røde Kors, efter kritik af den måde, hvorpå Røde Kors havde handlet i borgerkrigen i Biafra. Organisationen arbejder på et neutralt og uafhængigt grundlag og hjælper dem, som har størst behov for medicinsk hjælp, uagtet politisk, etnisk og religiøst tilhørsforhold. 
Organisationens formål er at udsende læger, sygeplejersker og andet sundhedspersonale til nødhjælpsprojekter til ofre for krige, naturkatastrofer og menneskeskabte katastrofer; forebyggelse og behandling af epidemier i lande og områder, hvor eksisterende behandlingssystemer er utilstrækkelige; sikring af lægehjælp i lande og områder, hvor sundhedssektoren er brudt sammen, eller hvor lægehjælp ikke er tilgængelig; at yde humanitær hjælp til og beskytte udsatte befolkningsgrupper gennem at bevidne uretfærdighed og at bringe overgreb til offentlighedens kendskab. Læger uden Grænser driver projekter i mere end 60 lande og hjalp i 2009 over 16 millioner mennesker. Organisationen har hovedkvarter i Geneve i Schweiz. Den danske afdeling af organisationen opstod i 1993. ("Læs mere..")
